
[bookmark: TextBodyBegin]Европейският парламент,
–	като взе предвид решението на норвежкия парламент от 9 януари 2024 г. относно добив на полезни изкопаеми в норвежкия континентален шелф — откриване на зони и стратегия за управление на ресурсите,
–	като взе предвид извършената на 27 октомври 2022 г. стратегическа оценка на въздействието върху околната среда на дълбоководния добив на минерали в норвежкия континентален шелф,
–	като взе предвид доклада на норвежкото правителство от 20 юни 2023 г. относно дейности по добив на минерали в норвежкия континентален шелф — откриване на зони и стратегия за управление на ресурсите,
–	като взе предвид изявлението на Норвежката агенция за околната среда от 27 януари 2023 г. относно изслушването и оценката на въздействието на дейности по добив на минерали в норвежкия континентален шелф,
–	като взе предвид съобщението на Комисията от 11 декември 2019 г., озаглавено „Европейският зелен пакт“ (COM(2019)0640),
–	като взе предвид съобщението на Комисията от 20 май 2020 г., озаглавено „Стратегия на ЕС за биологичното разнообразие за 2030 г. — Привеждане на природата в нашия живот“ (COM(2020)0380), резолюцията на Парламента от 9 юни 2021 г. по този въпрос[footnoteRef:1]) и заключенията на Съвета от 23 октомври 2020 г. по този въпрос, [1:  	ОВ C 67, 8.2.2022 г., стр. 25.] 

–	като взе предвид съобщението на Комисията от 17 май 2021 г., озаглавено „Нов подход за устойчива синя икономика в ЕС — Трансформиране на синята икономика на ЕС за устойчиво бъдеще“ (COM(2021)0240),
–	като взе предвид своята резолюция от 3 май 2022 г., озаглавена „Устойчива синя икономика в ЕС: ролята на секторите на рибарството и аквакултурите“[footnoteRef:2], [2:  	OВ C 465, 6.12.2022 г., стр. 2.] 

–	като взе предвид своята резолюция от 7 октомври 2021 г. относно Арктика: възможности, проблеми и предизвикателства за сигурността[footnoteRef:3], [3:  	ОВ C 132, 24.3.2022 г., стр. 113.] 

–	като взе предвид своята резолюция от 16 януари 2018 г. относно международното управление на океаните: дневен ред за бъдещето на нашите океани в контекста на Целите за устойчиво развитие за 2030 г.[footnoteRef:4], [4:  	ОВ C 458, 19.12.2018 г., стр. 9.] 

–	като взе предвид своята резолюция от 6 октомври 2022 г. относно мобилизиране на усилията за океаните: укрепване на управлението и биологичното разнообразие на океаните[footnoteRef:5], [5:  	ОВ С 132, 14.4.2023 г., стр. 106.] 

–	като взе предвид съвместното съобщение на Комисията и върховния представител на Съюза по въпросите на външните работи и политиката на сигурност от 24 юни 2022 г., озаглавено „Курс към устойчива синя планета — съвместно съобщение относно програмата на ЕС за международно управление на океаните“ (JOIN(2022)0028),
–	като взе предвид съвместното съобщение от Комисията и върховния представител на Съюза по въпросите на външните работи и политиката на сигурност от 10 ноември 2016 г., озаглавено „Международно управление на океаните: приносът на ЕС за отговорното управление на океаните“ (JOIN(2016)0049), 
–	като взе предвид вербална нота на Комисията № 21/13 от октомври 2023 г., изпратена до Министерството на външните работи на Кралство Норвегия,
–	като взе предвид Конвенцията за биологичното разнообразие, влязла в сила на 29 декември 1993 г., Глобалната рамка за биологичното разнообразие Кунмин—Монреал и Решение 15/24 на 15-ата конференция на страните по Конвенцията за биологичното разнообразие за опазването и устойчивото използване на морското и крайбрежното биологично разнообразие,
–	като взе предвид Конвенцията на ООН по морско право (UNCLOS), и по-специално член 145 от нея относно опазването на морската среда, 
–	като взе предвид Споразумението в рамките на UNCLOS относно опазването и устойчивото използване на морското биологично разнообразие в зоните извън националните юрисдикции (Споразумение за БРИНЮ),
–	като взе предвид мандата на Международния орган за морското дъно, създаден съгласно UNCLOS, и Споразумението от 1994 г. във връзка с прилагането на част XI от UNCLOS,
–	като взе предвид Конвенцията за защита на морската среда на Североизточния Атлантически океан (Конвенцията OSPAR), която обхваща арктическите води,
–	като взе предвид Договора от Свалбард от 1920 г., подписан на 9 февруари 1920 г. в Париж,
–	като взе предвид Конвенцията за оценка на въздействието върху околната среда в трансграничен контекст[footnoteRef:6], подписана в Еспо на 25 февруари 1991 г. (Конвенцията от Еспо), и Протокола за стратегическа екологична оценка към нея[footnoteRef:7] (Протокола за СЕО), [6:  	ОВ С 104, 24.4.1992 г., стр. 7.]  [7:  	ОВ L 308, 19.11.2008 г., стр. 35.] 

–	като взе предвид Групата на високо равнище за устойчива икономика на океаните, чийто учредител е Норвегия,
–	като взе предвид Резолюция 122 на Международния съюз за опазване на природата (IUCN), озаглавена „Защита на океанските екосистеми и биологичното разнообразие чрез мораториум върху дълбоководния добив на полезни изкопаеми“,
–	като взе предвид резолюцията на Общото събрание на ООН, озаглавена „Да преобразим света: програма до 2030 г. за устойчиво развитие“, приета на срещата на върха на ООН по въпросите на устойчивото развитие, проведена в Ню Йорк на 25 септември 2015 г., и по-специално цел за устойчиво развитие № 14 от Програмата на ООН до 2030 г. за устойчиво развитие, която насърчава опазването и устойчивата експлоатация на океаните, моретата и морските ресурси“,
–	като взе предвид доклада за глобална оценка на Междуправителствената научно‑политическа платформа за биологично разнообразие и екосистемни услуги от май 2019 г. относно биологичното разнообразие и екосистемните услуги,
–	като взе предвид споразумението, прието на 21-вата конференция на страните по Рамковата конвенция на ООН по изменение на климата (COP21) в Париж на 12 декември 2015 г. и което влезе в сила на 4 ноември 2016 г., включително последващите решения на Конференцията на страните,
–	като взе предвид специалния доклад от 24 септември 2019 г. на Междуправителствения комитет по изменение на климата (IPCC) относно океаните и криосферата при променящия се климат,
–	като взе предвид член 132, параграф 2 от своя Правилник за дейността,
А.	като има предвид, че на 9 януари 2024 г. норвежкият парламент одобри решение за проучване на площ от 281 200 квадратни километра в Арктика за потенциален добив на полезни изкопаеми от морското дъно; като има предвид, че процесът е отворен и че по-нататъшните решения относно плановете или разрешителните за добив на полезни изкопаеми зависят от по-нататъшните демократични решения на норвежкото правителство в съответствие със Закона за минералите от морското дъно на Норвегия; като има предвид, че съгласно решението първите планове за добив трябва да бъдат одобрени от Стортинг (Народното събрание);
Б.	като има предвид, че според Норвежката агенция за околната среда оценката на въздействието върху околната среда съдържа значителни пропуски в знанията за природата, технологиите и потенциалните въздействия върху околната среда и че следователно тя не предоставя достатъчна основа за добив на полезни изкопаеми;
В.	като има предвид, че Норвегия и ЕС се радват на дълбоки и дългогодишни отношения като съседи и партньори, споделят общи политически цели и основни ценности и са част от единния пазар чрез Европейското икономическо пространство;
Г.	като има предвид, че голяма част от района, предложен за проучване, се намира на норвежкия разширен континентален шелф, а голяма част от зоната над разширения континентален шелф се счита за открито море или води за международен риболов; като има предвид, че този континентален шелф е предмет на разпоредбите на Договора от Свалбард от 1920 г.; като има предвид, че районът попада в зоната за защита на риболова около Свалбард, което дава на държавите — страни по конвенцията, сред които 22 държави — членки на ЕС, и 23 други държави, равни възможности за извършването на риболовни дейности;
Д.	като има предвид, че през октомври 2023 г. ЕС изпрати до Норвегия вербална нота, в която изрази своята загриженост от значителните отрицателни последици, които обявеният дълбоководен добив ще има върху рибните запаси, риболова и достъпа до риболовни зони, включително върху континенталния шелф на Свалбардския архипелаг;
Е.	като има предвид, че Норвегия е страна по Конвенцията от Еспо и Протокола за СЕО, което означава, че тя има правното задължение да избягва значителни трансгранични въздействия; като има предвид, че Норвегия има също така правното задължение да защитава морската среда съгласно Конвенцията OSPAR;
Ж.	като има предвид, че за екосистемите на Арктика се установено, че имат централно значение за околната среда, биологичното разнообразие, рибните запаси и регулирането на климата; като има предвид, че тези особено уязвими екосистеми вече са подложени на натиск в резултат на изменението на климата, което води до по-киселинни и по-топли океани и вероятно ще засегне миграционните модели на важни рибни запаси; като има предвид, че добивът на минерали от арктическото морско дъно рискува да доведе до изпускането на метан, съхраняван в субледниковите екосистеми и арктическите вечно замръзнали почви; като има предвид, че арктическите екосистеми са силно податливи на замърсяване и други въздействия от човека; като има предвид, че необходимите процеси на възстановяване или почистване са много трудни за провеждане поради суровите природни условия и дългите разстояния до пристанищата;
З.	като има предвид, че морските дълбини са най-старият и най-малко познатият за човечеството биом на планетата; като има предвид, че се счита, че дълбоките морета имат най-голямото биологично разнообразие на Земята, предоставят критични екологични услуги, включително дългосрочно улавяне на въглерод, и са уязвими на смущения в резултат на човешки дейности; като има предвид, че океаните поглъщат около 90 % от излишната топлина и 25 % от емисиите на CO2 в световен мащаб; като има предвид, че бяха изразени сериозни опасения относно въздействието на дълбоководния добив върху загубата на биологично разнообразие и върху функционирането на екосистемата и че последиците от това ще траят поколения напред; като има предвид, че океаните следва да бъдат признати на международно равнище като световно общо благо и да бъдат защитени с оглед на тяхната уникалност и взаимосвързаност, както и на основните екосистемни услуги, които предоставят; като има предвид, че оцеляването и благосъстоянието на настоящите и бъдещите поколения зависят от океанските екосистеми;
И.	като има предвид, че през юни 2023 г. беше сключено Споразумението за БРИНЮ; като има предвид, че ЕС и Норвегия бяха сред първите страни, подписали договора; като има предвид, че Споразумението за БРИНЮ беше приоритет за ЕС, който води преговорите на световно равнище чрез Коалицията за високи амбиции за БРИНЮ — коалиция, създадена на срещата на високо равнище „Един океан“ в Брест през февруари 2022 г. и към която Норвегия също се присъедини; като има предвид, че съгласно Споразумението за БРИНЮ се изисква извършването на оценки на въздействието на икономическите дейности върху биологичното разнообразие в открито море;
Й.	като има предвид, че текущото състояние на научните познания не позволява точна оценка на въздействието на добива на полезни изкопаеми от морското дъно върху околната среда и че все още са необходими международни научноизследователски усилия, за да се постигне научен консенсус по този въпрос; като има предвид, че Комисията подчерта необходимостта от дългосрочни научни изследвания, за да се направи реална оценка на въздействието на дълбоководния добив; като има предвид, че преждевременните проучвания и дълбоководен добив биха могли да причинят трайни и необратими щети на екосистемите; като има предвид, че са необходими повече научни изследвания, за да се разбере напълно потенциалното въздействие на дълбоководния добив върху морската среда и биологичното разнообразие;
К.	като има предвид, че отварянето на този район за дълбоководен добив би могло да навреди на рибните запаси и риболова и да окаже въздействие върху достъпа на кораби на държавите — членки на ЕС, до риболовните зони в района; като има предвид, че международните риболовни интереси, включително рибарството в ЕС, не бяха взети предвид в оценката на въздействието за настоящото решение; като има предвид, че през ноември 2021 г. европейските консултативни съвети за далечно плаване, пелагични видове и северозападни води призоваха за мораториум върху дълбоководния добив, следвайки подобни препоръки през 2020 г. и 2019 г.; като има предвид, че норвежкото сдружение на рибарите също е силно критично настроено към решението;
Л.	като има предвид, че в международен план все по-голям брой държави, в т.ч. седем държави — членки на ЕС (Финландия, Франция, Германия, Ирландия, Португалия, Испания и Швеция), са изразили подкрепа за мораториум, предпазна пауза или пълна забрана на дълбоководния добив; като има предвид, че през септември 2021 г. Световният конгрес на Международния съюз по опазване на природата (IUCN) прие с огромно мнозинство предложението за налагане на мораториум върху дълбоководния добив, включително от Международния орган за морското дъно, с подкрепата на Австрия, Германия, Португалия, Румъния, Испания и Швеция, наред с други;
М.	като има предвид, че 37 финансови институции, представляващи 3,3 трилиона евро в комбинирани активи, изразиха пред държавите — членки на Международния орган за морското дъно опасения във връзка с дълбоководния добив на полезни изкопаеми; като има предвид, че международни дружества като Volvo, BMW, Google, Samsung, Phillips, Northvolt и Volkswagen изразиха подкрепата си за мораториум върху дълбоководния добив на полезни изкопаеми от морското дъно и се ангажираха да не набавят или да не финансират полезни изкопаеми от морското дъно; като има предвид, че Equinor, най-голямата компания на Норвегия, подчерта необходимостта от придобиване на повече знания относно дълбоководния добив край бреговете на Норвегия и стигна до заключението, че той все още не е жизнеспособен поради риска за околната среда; като има предвид, че Финансовата инициатива на Програмата на ООН за околната среда предупреди финансовата общност, че няма обозрим начин финансирането на дълбоководния добив на полезни изкопаеми от морското дъно в настоящата му форма да бъде в съответствие с принципите за финансиране на устойчивата синя икономика;
Н.	като има предвид, че голяма част от търсенето на суровини може и следва да бъде задоволено чрез използването на мерки за рециклиране и кръгова икономика, разработване на заместващи материали и политики за намаляване на търсенето;
1.	изразява загриженост относно решението на Стортинга от 9 януари 2024 г. за търсене на райони за дълбоководни дейности по морското дъно;
2.	отбелязва, че решението на Стортинга включва процес за непрекъснато картографиране, придобиване на знания и оценки на въздействието на потенциалните дълбоководни добивни дейности върху околната среда и не предоставя автоматично одобрение за добивните дейности, тъй като съгласно решението първите планове за добив трябва да бъдат одобрени от Стортинга;
3.	повтаря своя призив към Комисията и държавите членки да насърчават международен мораториум върху дълбоководния добив, включително в Международния орган за морското дъно, докато не бъдат проучени и изследвани в достатъчна степен последиците от дълбоководния добив върху морската среда, биологичното разнообразие и човешките дейности в морето и докато дълбоководният добив може да бъде управляван до степен да се гарантира, че няма загуба на морско биологично разнообразие или влошаване на състоянието на морските екосистеми; призовава всички държави да прилагат принципа на предпазливост и да подкрепят международен мораториум върху дълбоководния добив на полезни изкопаеми от морското дъно;
4.	припомня задълженията на Норвегия като страна по няколко договора, като например Договора от Свалбард, и по различни споразумения, свързани с управлението на рибните запаси в тази зона, Конвенцията OSPAR за защита на морската среда в североизточната част на Атлантическия океан, включително арктическите води, срещу неблагоприятните последици от човешките дейности и Конвенцията от Еспо; подчертава, че Споразумението за БРИНЮ е подписано както от ЕС, така и от Норвегия, и призовава всички други страни по Конвенцията на ООН по морско право, включително Норвегия, да го подпишат и ратифицират незабавно;
[bookmark: _GoBack]5.	призовава Норвегия да продължи да работи с ЕС в дух на взаимно партньорство и в съгласие със Зеления алианс, подписан през април 2023 г., за да се отговори на всички опасения и да се гарантира опазването на морската среда и арктическите екосистеми; призовава Комисията и Норвегия да участват в непрекъснат диалог и да обменят научни изследвания и знания относно морското дъно и устойчивото управление на океаните; подчертава, че Норвегия и ЕС, чрез съответните си стратегии, следват подобен подход по отношение на балансирана политика в областта на суровините, основана на намаляване на търсенето, повторната употреба, ефективността, рециклирането, използването на потоците от отпадъци и заместването;
6.	възлага на своя председател да предаде настоящата резолюция на Съвета, Комисията, Стортинга и правителството на Норвегия.

